Agrokoncerno grupė

Agrokoncerno įmonių grupė – vienas didžiausių Lietuvos žemės ūkio koncernų, veikiantis agrocheminio aptarnavimo, sėklininkystės, žemės ūkio produkcijos realizacijos, grūdų prekybos, žemės ūkio technikos, gyvulininkystės ir atsinaujinančios energetikos srityse. Centrinė būtinė įsikūrusi Kauno rajone, Babtų kaime, šalia automagistralės  ties Babtų viaduku.

Grupę valdo verslininkas ir ūkininkas Ramūnas Karbauskis. Pagrindinės bendrovės įmonių grupėje yra UAB „Agrokoncernas“, UAB „Agrokoncerno grūdai“, UAB „Agrokoncerno technika“, UAB „Agrokoncernas GDP“ ir kitos įmonės Lietuvoje bei užsienyje. UAB „Agrokoncernas“ ir UAB „Agrokoncerno grūdai“ yra tarp stambiausių šalies trąšų ir grūdų prekybos įmonių.

2025 m. duomenimis, UAB „Agrokoncerno grupės“ generalinis direktorius buvo Donatas Maciunskas.

 Istorija 

Savo veiklą „Agrokoncerno“ įmonių grupė pradėjo 1990 m. kaip nedidelė konsultacijų ir prekybos įmonė, aptarnavusi Lietuvos žemdirbius. 1993 m. pradėta prekyba trąšomis, nuo kurios iš esmės prasidėjo dabartinės Grupės veiklos plėtra.

1990–2000 m. laikotarpiu bendrovė kūrė agrochemijos sandėlių ir logistikos tinklą regionuose, steigė padalinius ir agrocentrus, 1997 m. įsigijo pirmąjį ūkį. 2003 m. pastatytas pirmasis grūdų elevatorius ir pradėta intensyvi grūdų eksporto laivais plėtra. 

2000-aisiais buvo formuojama Grupės struktūra – įsteigiama UAB „Agrokoncerno grūdai“, plečiama UAB „Agrokoncerno technika“, kuriamos ir įsigyjamos žemės ūkio bendrovės įvairiuose Lietuvos regionuose. 2010-aisiais Grupė išaugo į kelių dešimčių bendrovių susivienijimą ir tapo vienu didžiausių šalies agrocheminio aptarnavimo ir grūdų prekybos dalyvių. 2015 m. duomenimis, „Agrokoncerno“ grupė vienijo apie 50 įmonių, o jos apyvarta siekė 400,7 mln. eurų. Oficialioje grupės komunikacijoje buvo nurodoma, kad tuo metu ją sudarė daugiau kaip 50 įmonių.

Nuo 2010 m. Grupė pradėjo aktyviau investuoti į žemės ūkio technologijų, bandymų ir tyrimų infrastruktūrą – įkurtas Inovacijų ir tyrimų centras „AgroITC“, vystomos partnerystės su aukštosiomis mokyklomis, bendradarbiaujama mokslinių tyrimų srityje.

2020-aisiais pradėtos įgyvendinti stambios modernios gyvulininkystės ir giluminio grūdų perdirbimo investicijos, taip pat biometano ir žaliosios energijos gamybos projektai.

 Veikla 

2025 m. duomenimis, Grupės branduolį sudarė trys pagrindiniai veiklos segmentai:

 Agrocheminis aptarnavimas.  UAB „Agrokoncernas“ užsiima mineralinių trąšų, kalkinimo produktų, augalų apsaugos priemonių ir sėklų prekyba, konsultuoja ūkininkus dėl technologinių sprendimų. Trąšos ir augalų apsaugos produktai tiekiami Lietuvos žemdirbiams bendradarbiaujant su gamintojais iš įvairių Europos ir kitų regionų šalių.

 Grūdų ir rapsų supirkimas bei logistika. UAB „Agrokoncerno grūdai“ valdo elevatorių ir sandėliavimo tinklą, superka grūdus ir rapsus iš ūkininkų, organizuoja logistiką ir eksportą.

 Žemės ūkio technika ir servisas. UAB „Agrokoncerno technika“ prekiauja žemės ūkio mašinomis, technika ir padargais, užtikrina jų techninį aptarnavimą ir remontą.

Be to, grupė valdo žemės ūkio bendroves, plėtoja augalininkystę ir gyvulininkystę, užsiima sandėliavimo, logistikos ir kitomis su agroverslu susijusiomis paslaugomis.

Inovacijų ir tyrimų centre „AgroITC“ vykdomi sertifikuoti agronominiai tyrimai, bandomi nauji produktai ir technologijos, o jų rezultatai taikomi grupės įmonių veikloje.

 Žymesni projektai 

2024 m. Radviliškio rajone atidarytas bandymams ir demonstracijoms skirtas „Ateities ūkis“ – apie 2 500 ha ūkis, kuriame diegiamos tiksliosios sėjos, purškimo, dirvožemio tyrimų, robotikos ir dronų technologijos.

UAB „Agrokoncernas GDP“ vykdė giluminio grūdų perdirbimo gamyklos projektą Kuršėnuose.

2025 m. duomenimis, Radviliškio rajone, Bebrujų kaime Grupė statė vieną didžiausių ir moderniausių karvių fermų kompleksų Europoje. 53 ha užimančiame komplekse buvo planuojama laikyti iki 10 tūkst. galvijų, iš jų daugiau kaip 4 tūkst. melžiamų karvių, sukurti apie 50 darbo vietų. Komplekse suplanuota įrengti 100 vietų „DeLaval“ karvių melžimo karuselę, o pieno gamybos veiklą pradėti 2030 m.

 Mecenatystė ir socialinės iniciatyvos 

Grupė remia ilgalaikius projektus, tarp kurių minima parama Mažųjų Lietuvos kultūros sostinių iniciatyvai, edukacinės programos mokykloms, parama bendruomenių renginiams ir festivaliams.

 Įvertinimas 

 2025 m. Lietuvos gamtos fondo apdovanojimas „Klimato lyderiai 2025“ didžiųjų žemės ūkio įmonių kategorijoje.
 2025 m. nacionalinio mecenato vardas už daugiau kaip 1,1 mln. eurų paramą fondui „Švieskime vaikus“ ir viešajai įstaigai „Naisių vasaros teatras“.

 Ryšiai su Rusija ir Baltarusija 

2010-aisiais „Agrokoncernas“ dalį mineralinių trąšų importuodavo iš Rusijos ir Baltarusijos gamintojų. 2018 m. LRT Tyrimų skyriaus publikacijoje buvo atkreiptas dėmesys į tai, kad bendrovė prekiavo trąšomis, tarp jų – ir iš Rusijos verslininkų, siejamų su prezidento Vladimiro Putino aplinka, kontroliuojamų gamyklų. Po 2022 m. Rusijos pradėtos invazijos į Ukrainą bendrovė viešai deklaravo nutraukusi verslo ryšius su Rusija ir Baltarusija. Trąšos buvo perkamos iš Vokietijos, Skandinavijos ir kitų regionų tiekėjų.

 Šaltiniai 

 Nuorodos 

 Agrokoncerno įmonių grupės svetainė

Kategorija:Žemės ūkio įmonės
Kategorija:Lietuvos prekybos įmonės